钦定古今图书集成/方舆汇编/职方典/第1477卷 > 《南明洞天记》黄中
## 钦定古今图书集成/方舆汇编/职方典/第1477卷 > 《南明洞天记》黄中

句町之山多洞壑，率幽深窔穾，非列炬不可入。兹洞
盘旋曲折，不能二百步而仰开三窦，天光晶晶，可别
须眉，盖他洞所绝无也。当口处，仅一窍，大如瓮，荒榛
野蔓又从而翳之，虽土之人，无知之者。今年秋，予按
郡临安，公暇偕大参芹溪沈君、兵宪、虹泉蒋君游万
象洞天，过而疑焉，命从者从窍旁击之，声逢逢然，中
若有应之者，知其洞也，遂薙而门焉。直穷堂隩，谽谺
旷衍，可容数百人。气核水洼，胚𣍯凝结，奇形诡状，纷
错空寂，令人心惊目眩，应接不暇。昔人谓神仙之所窟宅非欤即予谓兹洞自开辟来便有之，顾今乃始
见知于人，岂造物者顾自秘靳，不轻以示人耶？抑亦
待时而后显也？因名之曰《南明洞天》，而系之诗云：